पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना प्रभाव के चलते हुए लॉकडाउन में दैनिक जरूरत के सामानों सब्जी, फल आदि की भी शहरवासियों को ऊंची कीमत चुकानी पड़ रही है। गलियों, चौक-चौराहों में रेहड़ी पर सब्जी, फल बेचने वाले अपने हिसाब से कीमत वसूलते हैं। वैसे इसकी एक वजह सब्जी मंडी में मासाखोरों की दुकान लगाने पर लगी रोक भी है।
इधर सब्जी मंडी आढ़ती एसोसिएशन के पदाधिकारी सोमवार को बैठक कर एसडीएम सदर से बात करेंगे। फुटकर विक्रेताओं की संख्या कम होने से आढ़ती पहले ही फल व सब्जी आधी से भी कम मात्रा में मंगा रहे हैं।
सामान्य दिनों में सब्जी मंडी परिसर में ही लगभग 400 मासाखोर फड़ लगाकर फु़टकर में सब्जी बेचते थे। लेकिन कोरोना संक्रमण के चलते सरकार की ओर से सब्जी मंडी परिसर में फड़ लगाने पर पाबंदी लगा दी गई है। बदले में तीन वैकल्पिक स्थान चिह्नित हैं। लेकिन वहां पर जरूरी सुविधाओं का अभाव बताकर मासाखोरों ने दुकान लगाने से पहले ही इंकार कर दिया है। अब और 7 दिन का लॉकडाउन बढ़ने से दिक्कत बढ़ गई है।
इस संबंध में सब्जी मंडी आढ़ती एसोसिएशन के प्रधान सोनू छाबड़ा ने बताया कि सोमवार को सुबह 5 बजे से दिन में 11 बजे तक सब्जी मंडी में आढ़ती की दुकानें खुलेंगी। खबर मिली है कि शहर में रेहड़ी वाले महंगे दामों पर सब्जी व फल बेच रहे हैं। इस बारे में सोमवार को दोपहर बाद संगठन के पदाधिकारियों के साथ विचार विमर्श करके निर्णय लिया गया। इस बाबत एसडीएम सदर राकेश कुमार से भी बात की जाएगी। अभी तक मासाखोरों के सब्जी मंडी के शेड में दुकान लगाने की भी अनुमति नहीं आई है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn